钦定古今图书集成/方舆汇编/职方典/第1496卷 > 《节爱堂记》前人
## 钦定古今图书集成/方舆汇编/职方典/第1496卷 > 《节爱堂记》前人

元次山知道州，见井邑丘墟，生民几尽，试问其故，不
觉涕下。今之罗平，昔之道州也。古剌史之治民也，如
治居然，敝则修之，大敝则更造之，否则虫啮蠹蚀，瓦
老木腐，势必压人。予以己酉年来摄州篆，见州之居
敝矣，中楹之高不及于丈，吏抱牍上堂，常升屋取瓦，
放明视字，遇雨露淖湿，竟无干土，或上盖下屐以听
“政焉。”此蛰鸟猛兽之所，非临民出治之区也。爰择吉
兴作，木铁工匠之费，悉揣俸治之，斲焉而不施，丹圬
焉而不加白。帘楹高敞则视听无奸，规模豁达则进
退无隘。州之人见居室之苟完而不知其财之所自
出，见不日之落成而不知其力之及己。夫取民之财
而不知其困，竭民之力而不惜其劳，“民之所以敝也。
小敝则修之，大敝则更造之。”矧兹一方椎髻漆齿之
民，言语不通，嗜欲不同，其足迹未尝至城市，即令公
私驱迫，不堪其命，不能自达于刺史之庭。此时不为
抚之而且虐之，虐之而重虐之，其不为逃亡之续者，
盖亦鲜矣。民逃则土荒，土荒则赋削，沃土而瘠，富户
而窭，较闾阎之锱铢，而泥沙掷之，吸穷人之骨髓而
鞭挞随之。嗟嗟！亦安用此古诸侯之刺史，麾幢冠绶，
峨峨然端居残逞于专城之上为哉？此则予以“节爱”
名堂之微意也。予旦夕殆去，后之莅此者，不有下次
山之涕而与予同志者乎？遂砻石于厅事之北，以志
儆焉。